Worcester F 80 Distinctiones

28 Ciuitas est triplex.

Ciuitas est triplex: supprema, media, et infima. Prima est bonorum, sine malis, scilicet, paradisus. Secunda bonorum mixta cum malis, scilicet, mundus. Tercia est malorum totaliter sine bonis, scilicet, infernus. Prima est letancium, secunda militancium, tercia dolencium. Prima est appetenda, secunda paruipendenda, tercia fugienda.

¶ Prima, dico est affectanda propter quatuor: Primo, propter amenitatem, sicut incarceratus affectat bonum aerem, Psal. [45:5]: *Fluminis impetus letificat ciuitatem [Dei].*

¶ Secundo, propter felicitatem, sicut pauper optat copiam, lingua saporem, Ysai. 33[:20]: *Oculi tui videbunt* ciuitatem *opulentam.* Quia ibi quilibet inueniet quod voluerit,[[1]](#footnote-1) Psal. [121:3]: *Jerusalem, que edificatur ut ciuitas.*

¶ Tercio, propter iocunditatem perpetuam, sicut laborans optat quietem, Psal. [47:9]: *Sicut audiuimus, sic vidimus, in ciuitate Dei..*

¶ Quarto, propter societatem gratam, sicut agnus appetit societatem agni, non lupi, sanus sani, non leprosi, [Psal. 86:7]: *Sicut letantium omnium habitatio [est] in te.*

¶ Ciuitas mundi est paruipendenda quia transitoria, Heb. 13[:14]: *Non habemus hic manentem ciuitatem*, etc. Iccirco, negociandum est hic instanter, prudenter, innocenter, et hoc propter tria, quia hic est facilitas adquirendi per diuinam largitate, Psal. [30:22]: *Benedictus Dominus, quoniam mirificauit misericordiam suam mihi in ciuitate munita.* Item, negociandum est instanter cum adhuc durant nundine, Gen. 19[:20]: *Est ciuitas* hic *juxta parva, festina salvabor* te ibi.

¶ Secundo, quia hic facilitas cadendi ex lubricitate vie, Psal. [54:10]: *Vidi ini-*

/fol. 220va/

*quitatem et contradictionem in ciuitate.* Luc. 19[:41]: *Videns ciuitatem fleuit.* etc. Ideo, ambulandum est prudenter, Eccli. 9[:7]: *Noli circumspicere in muros ciuitatis, nec oberraueris in plateis.*

Tercio, quod hic est difficultas surgendi ex contagiosa societate, Prou. 29[:8]: *Homines pestilentes dissipant ciuitatem.* Ideo, ambulandum est innocenter, ut pocius custodiatur uita quam pecunia, quia difficilius amissa recuperatur. Ideo, serpens exposit membra pro capite, ut seruet uitam suam, Eccli. 7[:7]: *Non* *pecces in multitudinem ciuitatis.*

¶ Notandum ergo quod debet esse quatuor in ciuitate sicut et in ecclesia. Primum est iusticia. Secundum penitencia que puniat molestam, Psal. [100:8]: *In matutino,* id est, in principio. Nam in principio uulnus facilius sanatur, ignis facilius extinguitur, *interficiebam omnes peccatores, ut disperderem de ciuitate Domini [omnes operantes],* id est, de ecclesia Christi, Psal. [72:20]: *Velut somnium surgentium, Dominie, in ciuitate [tua] imaginem ipsorum,* id est, recordacionem peccatorum, *ad nichilum rediges*.

Secundum est fortitudo que expugnat vicia insurgencia, Prou. [18:19]: *Frater qui adjuvatur a fratre quasi ciuitas [firma].* Cum corda ciuium non sunt vnita, ciuitas facile capitur. Et qui non manet in ciuitate non meretur opere a ciuibus.

Tercium est temperancia in dispensando bona, 4 Reg. 2[:19]: *Ecce habitacio ciuitatis huius optima,* id est, ecclesie, *sed aque* et abundancia temporalium quam habent prelati, *et terra sterilis*.

Quartum est prudencia in regendo, Eccle. 9[:14]: *Est civitas parua, et pauci in ea viri.*

¶ Tercia, ciuitas, scilicet, infernus fugienda est propter quatuor. Primo propter mansionem deformem, Ysai. 25[:2]: *Posuisti ciuitatem in tumulum*. Secundo, propter concionem horribilem, Apo. 18[:2]: *Facta est habitacio demoniorum.* Ezech. 24[:6]: *Ve ciuitati sanguinum,* etc. Tercio, propter defectum gaudii, sic Iacob cum filiis fugit terram Canaan tempore famis, Jer. 33[:5]: *Abscondans faciem meam a ciuitate, propter maliciam eorum.* Quarto, propter perpetuitatem supplicii, sicut canis fugit baculum et vnumquodque sibi nociuum, Ysai. 14[:31]: *Ulula,* clausa *porta ciuitas*, etc., Ysai. 1[:7]: *Ciuitates vestre succense [igni].*

¶ Ciuitas comendatur si sit bene firmata, opulenta, gubernata. Anima quamdiu est in via est sicut ciuitas obsessa que si non sit firmata per violenciam destruetur. Si non fuerit opulenta per inediam consumetur. Si fuerit gubernata per fallaciam seducetur. Contra primum istorum debet

/fol. 220vb/

anima firma gubernari consilio veritatis que stabilis est, Zach. 8[:3]: *Vocabitur Jerusalem civitas*, etc. Psal. [121:3]: *Jerusalem, que edificatur vt ciuitas*.

Secunto debet ditari plenitudine sanctitatis, Ysai. 33[:20]: *Oculi tui videbunt Jerusalem* ciuitatem *opulentam*.

¶ Tercio debet muniri presidio firmitatis, Jer. 1[:18]: *Ego dedi te ciuitatem munitam*. Esdr.[[2]](#footnote-2) 4[:16]: Votum facimus *regi*, etc.

1. voluerunt ] F 128, Lambeth *corr.* doluerit F 80. [↑](#footnote-ref-1)
2. Esdr. ] Lambeth *corr*. Ester. F 80. [↑](#footnote-ref-2)